মহানগরের মহাপুজো, ৬৬ পল্লী

কলকাতা: বাতাসে ভাসছে আগমনীর সুর। রোদ-বৃষ্টির খেলার মাঝে শরৎ-এর আকাশে পেঁজা তুলোর মেঘ। শহর জুড়ে উৎসবের আমেজ। মা আসছেন। কলকাতার সব পুজো কমিটি এই বিশেষ সময়ের জন্য অপেক্ষা করে থাকে সারা বছর। সেজে ওঠে বিভিন্ন থিমের (Kolkata Theme Puja Pandal) ছোঁয়ায়। সেই তালিকায় রয়েছে দক্ষিণ কলকাতার ৬৬ পল্লী (Kolkata 66 Pally Durga Puja)। দক্ষিণ কলকাতার বুকে ফুটে উঠছে এক টুকরো দক্ষিণ ভারতের আবহ। কেরালা লোক নৃত্য ‘থেইয়াম’কে কেন্দ্র করে সেজে উঠছে মণ্ডপ। থেইয়ামে মেতে উঠবে ৬৬ পল্লির পুজো।

এ বছর তাঁরা তাঁদের ৭৬তম বর্ষপূর্তি উদ্‌যাপন করছেন। আর এই বিশেষ বছরটিতে তাঁদের ভাবনা যেন অনন্য। এ বছর এই কমিটির থিম হল ‘শক্তিরূপা – দ্য মিস্টিক ডিভাইন’। ৭৬ তম বর্ষে পা দিয়ে তাঁরা এক টুকরো কেরল নিয়ে আসছেন কলকাতার বুকে। সেই ভাবনাকে বাস্তবের রূপ দিচ্ছেন শিল্পী গোপাল পোদ্দার। পুজোর মণ্ডপে দেখা যাবে কেরলের একটি ঐতিহ্যবাহী লোকশিল্প, যার নাম ‘থেইয়াম’। জানা যাচ্ছে, কেরল থেকে সরাসরি আনা হচ্ছে থেইয়াম শিল্পীদের, যারা পুজোর পুরো সময়টা তাঁদের অসাধারণ লাইভ পারফর্ম্যান্স দেখাবেন।

আরও পড়ুন: পুজোতে ভিড়ে খুঁজে পাচ্ছেন না কাছের মানুষকে? মুশকিল আসান করবে লালবাজার

প্রতিমা শিল্পী রাজেশ মণ্ডলের হাতে গড়া দেবী প্রতিমাও এই থিমের সঙ্গে সামঞ্জস্য রেখে তৈরি হচ্ছে। মণ্ডপ সজ্জায় ব্যবহার করা হচ্ছে টালি, কাঠ। মহারাষ্ট্রের রত্নগিরি থেকে আনা হয়েছে বোল্ডার। এ ছাড়া মণ্ডপ সজ্জাতে ব্যবহার করা হয়েছে কেরল থেকে আনা পাথরের পিলার। মণ্ডপের উপরের অংশে ব্যবহার করা হয়েছে বাংলার বাঁকুড়া থেকে আনা টালি। বহু অঞ্চল থেকে নানা জিনিস এনে মণ্ডপ সজ্জার কাজ করা হয়েছে।

দেখুন ভিডিও