মহানগরের মহাপুজোয় দমদম পার্ক তরুণ দল

কলকাতা: দেবীপক্ষের সূচনার সঙ্গে সঙ্গে জানান দিচ্ছে মা দুর্গা (Durga Puja 2025) এসে গিয়েছেন। ইতিমধ্যেই বেশ কয়েকটি পুজোর উদ্বোধন করে দিয়েছেন মুখ্যমন্ত্রী মমতা বন্দ্যোপাধ্যায়। কিন্ত আবহাওয়া দফতর বলছে, এবারের পুজো মাটি করতে পারে বৃষ্টি ‘অসুর’। সোমবার রাতের মুষলধার বৃষ্টিতে বিপর্যস্ত শহর কলকাতা। ক্ষতিগ্রস্ত হয়েছে কল্লোলিনী তিলোত্তমার হাতিবাগান সহ বেশ কয়েকটি পুজো মণ্ডপ। পুজোর ‘থিম’- (Kolkata Theme Puja Pandal)এর ভিড়ে এ ভাবেই নিজেদের ‘ছাপ’ ফেলতে দুর্যোগকে মাথায় নিয়ে শেষ মুহূর্তের প্রস্তুতি চলছে দমদম পার্ক তরুণ দলের (Dum Dum Park Tarun Dol)। দমদম পার্ক তরুণ দল-এর এই বছরের বিষয়বস্তুই হল এটি, ‘ছাপ’।

দমদম তরুণ দল এ বছর তাদের ৪৮তম বর্ষে পদার্পণ করল। প্রতিবারই তারা নতুন ভাবনা ও সমাজসচেতন থিম নিয়ে দর্শনার্থীদের মুগ্ধ করে। এবছর তার ব্যতিক্রম নয়। এ বারের পুজোর থিম ‘ছাপ’-একটি ভাবনা যা মানুষের দৈনন্দিন জীবন, মন এবং আত্মার সঙ্গে গভীরভাবে জড়িয়ে। মণ্ডপসজ্জার দায়িত্বে রয়েছেন শিল্পী পূর্ণেন্দু দে। এছাড়াও মণ্ডপে কাজ করছেন শিল্পী ভাস্কর সরকার।

আরও পড়ুন: ৩৫০ বছরের প্রাচীন শান্তিপুরের বড় গোস্বামী বাড়ির কাত্যায়নী পুজোয় রয়েছে পৌরাণিক গল্পের সমাহার

শিল্পী ভাস্কর সরকারের কথায়, “প্রাচীন কালে গুহাচিত্রের মাধ্যমেও মানুষ নিজেদের অস্তিত্বের ছাপ ফেলে গিয়েছেন। আমাদের বিষয়বস্তুকে ভাবা হয়েছে। বালি ও কাঠের উপর শৈল্পিক ছাপ তো রয়েছেই। এই মণ্ডপে চোখ বোলালেই নজরে পড়বে আধুনিক ‘বায়োমেট্রিক ছাপ’-এর নিদর্শনও। যেখানে প্রাচীন গুহামানবের দেওয়ালে আঁকা হাতের ছাপ থেকে শুরু করে আধুনিক যুগের বায়োমেট্রিক— সব কিছুরই স্থান রয়েছে।

‘ছাপ তো শুধুই একটা আঙুলের ছাপ নয়, সমাজেরও ছাপ থাকে, ইতিহাসেরও ছাপ থাকে। নববধূর পায়ে আলতার ছাপ, আধার কার্ডে আঙুলের ছাপ তেমনই প্রযুক্তির পরিচয়।’ শীর্ষ স্থানে বসে রয়েছেন দেবী। যেন তিনিই ‘চূড়ান্ত ছাপ’। সেই কারণেই দেবী প্রতিমাকে পেশ করা হয়েছে একটি ‘স্ট্যাম্প’-এর রূপে।

দেখুন ভিডিও